
Изх.№...................../............2024 г.
ДО

ОБЩИНСКИ СЪВЕТ

ГР. ЗЛАТОГРАД

ДОКЛАД

от Мирослав Митков Янчев – Кмет на Община Златоград

Относно: Проект на бюджет на Община Златоград и индикативния годишен разчет на сметките за средства от Европейския съюз за 2024 година

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
Проектът на бюджет за 2024 г. на Община Златоград е изготвен на основание  чл.84 от ЗПФ във връзка с приетия от Народното събрание Закон за държавния бюджет на Република България за 2024 г., обнародван в ДВ, бр.108 на 30.12.2023 г. 

Със Закона за държавния бюджет на Република България /ЗДБРБ/ за 2024 г. се определят субсидиите за общините, както стойностните показатели за делегираните от държавата дейности по функции, в това число и за Община Златоград. 

Взаимоотношения на Община Златоград с централния бюджет за 2024 г., съгласно чл.53 от ЗДБРБ за 2024 г.:
	Взаимоотношения с ЦБ
	2023 г.
	2024 г.
	2024 г. спрямо 2023 г.

	1
	2
	3
	к.4-к.3
	%

	Обща субсидия за делегираните от държавата дейности
	10 695 947
	11 976 161
	1 280 214
	11,97

	Обща изравнителна субсидия за местни дейности
	1 295 200
	1 295 200
	0
	0

	Трансфер за зимно поддържане и снегопочистване на общински пътища
	199 500
	199 500
	0
	0

	Целева субсидия за капиталови разходи
	943 400
	905 600
	-37 800
	-4,01

	Трансфер за други целеви разходи за местни дейности*
	50 400
	60 500
	10 100
	20,04

	Общ размер на бюджетни взаимоотношения с ЦБ 
	13 184 447
	14 436 961
	1 252 514
	9,5


* Трансфера за други целеви разходи за местни дейности в размер на 60 500 лв. е предназначен за достигане на минималната работна заплата за 2024 г., определена с ПМС № 193 от 2023 г. за определяне размера на минималната работна заплата за страната, в местните дейности.

С Решение на Министерски съвет /РМС/ № 346/2023 г., изменено и допълнено с РМС № 847/2023 г., се приемат единните разходни стандарти за делегираните от държавата дейности с натурални и стойностни показатели за 2024 г.
Имуществени данъци и неданъчни приходи
В проекта за бюджет, в частта му за местни приходи са заложени като прогноза постъпленията от местни данъци и такси, цените на предоставяните публични услуги на населението, наемите от отдадените под наем общински имоти, приходите от продажба на общинско имущество и др. 

При определяне прогнозния размер на местните приходи е приложен консервативно-реалистичен подход, отчитащ нивото на събираемост от 2023 година и предходните 4 години, очакваната събираемост на задълженията за текущата година и на несъбраните от минали години. Данъчните и неданъчните приходи са планирани съобразно нормативните актове, свързани с определянето на размера на местните данъци и такси.
	Собствени приходи
	1 962 580

	Данъчни приходи
	750 000

	Неданъчни приходи в т.ч.:
	1 212 580

	от такса битови отпадъци
	691 532 


Данъчни приходи 

Заложено е запазване нивото на данъчната тежест на данък върху недвижимите имоти, данъка за моторните превозни средства, патентен данък и данък върху таксиметровия превоз, данък при придобиване на имущество и туристическия данък, и реализиране на мерки за по-добра събираемост.

Данъчните приходи заемат 38 %  от общия размер на собствените приходи и 4,3 % от общия размер на общинския бюджет за 2024 г. 

Неданъчни приходи

Прогнозата за неданъчни приходи  за 2024 година е 1 212 580 лв. Относителния дял на тези приходи е 62 %  от общия размер на собствените приходи и 6,9 % от общия размер на бюджета за 2024 г. Неданъчните приходи включват приходи и доходи от собственост, приходи от общински такси, глоби, санкции и наказателни лихви, приходи от концесии и други неданъчни приходи.

Заложеният размер на приходите от общински такси за 2024 г. е общо 810 650 лв. 
С най-голям относителен дял в групата на приходите с общински характер е такса битови отпадъци. Приходите от такса битови отпадъци са планирани на база одобрената План-сметка за дейностите по събиране, извозване, обезвреждане в депа или други съоръжения на битови отпадъци и за поддържане чистотата на териториите за обществено ползване за 2024 г. и размер на такса за битови отпадъци за жилищни и нежилищни имоти на предприятия и граждани за 2024 г. Очакваните приходи от такса битови отпадъци за 2024 г. са в размер на 691 532 лв.

От такса за ползване на пазари, тържища, панаири, тротоари се очаква да постъпят 48 300 лв.
Приходите от „технически” и „административни” услуги са заложени на база исторически анализ за последните четири години. Приходите, които се очаква да постъпят от такси за технически услуги  и от такси за административни услуги са съответно в размер на 27 000 лв. и 21 000 лв.
Приходи и доходи от собственост
Прогнозата на приходите от собственост е обвързана с Годишната програма за управление и разпореждане с имоти - общинска собственост през 2024 г.
Прогнозата от приходите и доходи от собственост е в размер на 98 060 лв.
Постъпления от продажба на общинско имущество са в размер на 186 040 лв.

Постъпленията от продажба на общинска собственост, съгласно чл.127, ал.2 от Закона за публичните финанси, следва да се разходват само за финансиране на изграждането, за основен и текущ ремонт на социална и техническа инфраструктура, както и за погасяване на ползвани заеми за финансиране на проекти на социалната и техническата инфраструктура.
Други неданъчни приходи

Глоби, санкции и наказателни лихви – 42 000 лв., в т.ч. от лихви за просрочие на местните данъци и такса за битови отпадъци – 32 000 лв. 
Планувани са  приходи от концесии  в размер на 127 400 лв.
В параграф 37-00„Внесени ДДС и други данъци върху продажбите” се отразяват със знак (-) вноските по ЗДДС и ЗКПО върху приходите от стопанските дейности  и управлението на собствеността – 56 570 лв.
Управление на дълга и финансиране

Преходен остатък от 2023 г. е общо в размер на 1 461 445 лв., в т.ч. преходен остатък в държавни дейности – 1 070 872 лв. от тях 655 340 лв. от училищата и детски градини и преходен остатък в местни дейности – 390 573 лв., изцяло с целеви характер.

По отношение на дълговите позиции са предвидени плащания (погашения по главници) по сключени договори за кредити към 31.12.2023 г., общо в размер на 209 415 лв.

Разпределение на разходите в бюджета за 2024 г.
Базата при разработване на разходната част по проекта на бюджет е определена с чл.84, ал.1 от Закона за публичните финанси и включва:

· одобрената от Министерски съвет средносрочна прогноза и приетите размери на бюджетните взаимоотношения между централния бюджет и бюджета на общината;
· приетите стандарти за делегираните от държавата дейности с натурални и стойностни показатели през 2024 г.
· очаквания размер на новите задължения за разходи и за поемане на ангажименти за разходи;

· задълженията по финансиране на общинския дълг, както и максималния размер на общинския дълг към края на бюджетната година;
· задълженията по програми и проекти;

· други бюджетни и отчетни показатели на касова и начислена основа.

Взети са предвид предложенията от кметовете на населените места, кметски наместници, директори на дирекции, второстепенни разпоредители с бюджет.

Приоритети за 2024 г.:
· Запазване на финансова стабилност и по-висока ефективност на бюджетните разходи; 

· Поддържане, подобряване и благоустрояване на общинската инфраструктура;

· Оползотворяване на финансови средства от различни Европейски фондове и програми на Европейския съюз, както и от национални фондове и програми;
· Осигуряване и развитие на качествени здравни, образователни и социални услуги;
· Оптимизиране на системата за събиране и извозване на твърдите битови отпадъци и опазване на околната среда чрез поддържане и подобряване на екосистемите;
· Подобряване качеството на предоставяните от общината публични услуги.
Разходите на Община Златоград за 2024 г. са в размер на 17 649 662 лв.

По видове дейности разпределението на разходите е:

· за делегирани от държавата дейности  - 12 963 473 лв.;

· за местни дейности – 4 287 411 лв.

· за дофинансиране на държавни дейности с общински приходи – 398 778 лв.

Средствата за финансиране на делегираните от държавата дейности са определени по функции и дейности, съгласно Единната бюджетна класификация, в размер не по-малко от предвидените с чл.53 от ЗДБРБ за 2024 г. 

Към определената субсидия за делегираните от държавата дейности, определена със ЗДБРБ за 2024 г., се добавя преходния остатък от 2023 г.

В съответствие с чл.45, ал.1, т.2 от Закона за публичните финанси общинския бюджет включва разходи за делегирани от държавата и за местни дейности, както и във функционален разрез съгласно Единната бюджетна класификация, за :

· разходи за персонал (заплати и възнаграждения, други възнаграждения и плащания за персонала и осигурителни вноски). За 2024 г. са разчетени средства за трудови разходи в размер на 11 837 043 лв., в т.ч.:

· за делегирани от държавата дейности – 10 478 906 лв.
· за местни дейности – 967 074 лв.
· за дофинансиране на държавни дейности с общински приходи – 391 063 лв.
В проекта на бюджет за 2024 г. на Община Златоград е отразено увеличението на размера на минималната работна заплата от 1 януари 2024 г. – от 780 лв. на 933 лв.
Предвидено е увеличение на средствата за работна заплата в местните дейности и дофинансиране с 10 на сто.

За делегираните от държавата дейности заплатите се завишават в рамките на разходните стандарти, следвайки политиката по доходите на държавата за съответната област и в рамките на съществуващата нормативна уредба.
· разходи за издръжка, която включва разходи за: материали, отопление, осветление, текущи ремонти, външни услуги, храна и други, в съответствие с дейността. Разчетени са разходи за текуща издръжка на всички звена, финансирани чрез общинския бюджет, в размер на 3 721 629 лв., в т.ч.:
· за делегирани от държавата дейности – 2 088 032 лв.

· за местни дейности – 1 628 137 лв. /в т.ч. са заложени средства за разплащане на просрочени задължения от минали години в размер на 251 343 лв./
· за дофинансиране на държавни дейности с общински приходи – 5 460 лв.

· текущи субсидии – включва финансов ресурс за субсидирани дейности в сферата на спорта, културата, социалните дейности и здравеопазването, в размер на 320 404 лв., в т.ч. за:
·  Читалища – 267 904 лв.
·  Спортни клубове – 20 000 лв.

·  Пенсионерски клубове и организации с нестопанска цел – 11 000 лв.

·  МБАЛ „Проф. д-р Асен Шопов“ ЕООД гр. Златоград – 11 500 лв., 

·  Църковно настоятелство при храм „Св. Георги” гр. Златоград – 5 000 лв.
·  Мюсюлманско настоятелство  гр. Златоград – 5 000 лв.
· помощи и обезщетения за домакинствата – предвидени са бюджетни средства за помощи по решения на общински съвет в размер на 23 300 лв., в т.ч.
·  за отпускане на помощи за лечение – 17 000 лв.

· за финансово подпомагане на процедури „Ин витро” на лица, двойки и семейства с репродуктивни проблеми, живущи на територията на община Златоград, в размер на  6 000 лв.

· за погребения на социално слаби, безпризорни и без близки роднини – 300 лв.
· лихви за обслужване на общински дълг – 45 461 лв.
· капиталови разходи – за капиталовата програма в общинския бюджет за 2024 г. са предвидени средства в размер на 1 514 686 лв.
Разпределение на разходите по функции:
Функция „Общи държавни служби“ 

Включва дейностите на общинската администрация и кметствата, и общински съвет.

Дейност  „Общински съвет”

Предвидените средства за осъществяване дейността на Общински съвет Златоград, която е общинска отговорност, са в размер на 342 200 лв., в т.ч. 316 140 лв. за възнаграждения и осигурителни плащания, 26 060 лв. за издръжка на общинския съвет. В средствата за издръжка са разчетени средства за представителни разходи за общински съвет в размер на 3 500 лв.,  в съответствие с разпоредбата дадена с чл.98, ал.2 ЗДБРБ за 2024 г., съгласно която, размерът на средствата за представителни разходи за общинските съвети  не може да бъде по-голям от 1,5 на сто от общия годишен размер на разходите за издръжка по § 10-00 „Издръжка” за дейност „Общинска администрация”.
Дейност  „Общинска администрация”

За тази дейност са предвидени общо  2 024 630 лв., в т.ч.:

· за делегираната от държавата дейност - 1 347 440 лв. Средствата за делегираните от държавата дейности, определени съгласно показателите, приети с РМС № 847 от 28.11.2023 г. за приемане на стандартите за делегираните от държавата дейности с натурални и стойностни показатели за 2024 година, са предназначени за общинска администрация – заплати, други възнаграждения и плащания за персонала и задължителни осигурителни вноски от работодатели на лицата по трудово и служебно правоотношение. Към субсидията за 2024 г. е прибавен преходния остатък от 2023 г. за дейността.

· за дофинансиране на делегираната от държавата дейност „Общинска администрация” са предвидени средства в размер на 368 390 лв. за заплати, осигурителни вноски за сметка на работодателя, за 15 щатни бройки. Предвидени са средства и за  възнагражденията и осигурителните вноски на заети по ПМС № 66/1996 г.
· в местни дейности са предвидени средства в размер на 308 800 лв., включва разходи за текуща издръжка, в т.ч. за канцеларски материали, поддръжка на техниката и всички веществени разходи по издръжка на сградите на общинска администрация и кметствата, квалификация и обучения на служители, горива за отопление и горива за служебните автомобили, представителни разходи. Предвидените средства за  представителни разходи за кмета на общината в размер на 7 000 лв., са в съответствие с разпоредбата дадена с чл.98, ал.1 от ЗДБРБ за 2024 г., съгласно която, размерът на средствата за представителни разходи за кметовете на общините не може да бъде по-голям от 3 на сто от общия годишен размер на разходите за издръжка по § 10-00 „Издръжка” за дейност „Общинска администрация”. Разчетени са средства за помощи за лечение по решение на общинския съвет в размер на 17 000 лв. Разходи за членски внос и участия в нетърговски организации – 3 700 лв. В дейността се разчитат средства за данък сгради и такса битови отпадъци на обектите – общинска собственост- 37 800 лв. 
Функция „Отбрана и сигурност” 

Основните дейности, осъществявани от направлението са :
· опазване на обществения ред;

· защита при бедствия

· отбранително-мобилизационна подготовка.

По бюджета са разчетени 244 143 лв., от които общинска отговорност 11 500 лв.

Дейност  „Други дейности по вътрешна сигурност”
В рамките на определените средства по стандарти са разпределени разходите за персонал и издръжка  за: местните комисии за борба срещу противообществените прояви на малолетните и непълнолетните, обществени възпитатели. За осъществяване дейността на Местната комисия за борба с противообществените прояви на малолетни и непълнолетни и обществените възпитатели са разчетени средства в размер на 42 770 лв., в т.ч. 2018 лв. преходен остатък. 

Предвидени са средства,  определени по стандартите за финансиране издръжката на районните полицейски инспектори и на детските педагогически стаи и допълващ стандарт за обслужвана площ за тези две дейности, в размер на 12 973 лв.

Дейност „Отбранително-мобилизационна подготовка, поддържане на запаси и мощности” 

В рамките на средствата по стандарта за финансиране на денонощните оперативни дежурни се предвиждат средства за възнаграждения, осигурителни вноски от работодателя, средства по ЗЗБУТ, работно облекло и тонизиращи напитки на персонала за изпълнение на денонощно дежурство, както и други нормативно признати разходи на денонощните оперативни дежурни. 
От 01.04.2022 г. с РМС № 50 от 2022 г. се въвежда стандарт за финансиране на офиси за военен отчет и дейности по плана за защита при бедствия. Средствата, определени по стандарта, в размер на 2519 лв., се разходват за издръжка, в т.ч. разходи за командировки в страната.

В дейност „Доброволни формирования за защита при бедствия” се планират и отчитат средствата за доброволни формирования по стандартите за издръжка (обучение, застраховка срещу злополука и екипировка). За осигуряване дейността на доброволците, вписани в Регистъра на доброволните формирования за защита при бедствия към МВР през 2024 година са разчетени средствата  в размер на 37 239 лв., в т.ч. преходен остатък.
Функция „Образование” 
За образованието са планувани общо 8 885 414 лв., от които 8 222 879 лв. от обща субсидия от ЦБ и 33 788 лв. от общински приходи. Към определените средства по стандарти са добавени и преходните остатъци от 2023 г. във функция „Образование” в размер на 628 747 лв. Разчетените средства за 2024 г. за държавно делегирани дейности във функция „Образование“ представляват 69 % от общия размер на субсидията за делегираните от държавата дейности предвидени по Закона за държавния бюджет на Република България за 2024 г. за Община Златоград.
Като второстепенни разпоредители на делегиран бюджет във функция Образование са обособени 5 учебни заведения и 4 детски градини.

В дейност 311„Детски градини” – държавни дейности се планират и отчитат средствата за обучението и възпитанието на децата в предучилищното образование по определените стандарти с решение на Министерския съвет за приемане на стандарти за делегираните от държавата дейности с натурални и стойностни показатели за 2024 г. С определените със стандартите средства от държавния бюджет се финансират изцяло разходите за персонал и присъща издръжка с изключение на разходите за медицинския персонал и за храна за дейностите за задължителното предучилищно образование на децата до постъпването им в I клас, осъществявано в групи в детските градини.  

Считано от 01.04.2022 година всички родители са освободени от заплащане на такси в детските градини. С решението за определяне на стандартите за делегираните от държавата дейности е определен Норматив за издръжка на дете в общинска детска градина за 2024 г.  в размер на 1 125 лв. на дете.

В дейностите 322  „Неспециализирани училища, без професионални гимназии” и 326 „Професионални гимназии и паралелки за професионална подготовка” се планират и отчитат текущите разходи на училищата. Средствата по стандартите, разпределени чрез формула, средствата по допълващите стандарти и нормативи за учениците, както и средствата за занимания по интереси, организирани от училището, се включват в бюджетната дейност, в която се отнася училището с изключение на нормативите за ресурсно подпомагане.
В дейност 338 „Ресурсно подпомагане” се планират и отчитат разходите  по норматива за създаване на условия за приобщаващо образование на деца и ученици на ресурсно подпомагане в детските градини и училищата, в които възпитават и обучават децата и учениците, както и разходите по норматив за ресурсно подпомагане в детските градини, училищата и ЦПЛР, които изпълняват дейностите по ресурсното подпомагане.
В дейност 337 „Център за подкрепа за личностно развитие” се планират и отчитат текущи разходи за заниманията по интереси, организирани от центровете за подкрепа за личностно развитие. Със средствата от държавния бюджет се финансират частично разходите за персонал и за присъща издръжка за изпълнението на определен минимален брой часове за дейности по интереси, включени в одобрените годишни програми на ЦПЛР. За 2024 г. държавния трансфер за ЦПЛР е 59 477 лв., а необходимите средства за разходите за персонал и издръжка са общо в размер на 85 866 лв. или дофинансиране с общински приходи 26 073 лв.
Първостепенният разпоредител с бюджет разпределя получените средства от държавния бюджет по стандартите и нормативите за финансиране на дейностите за възпитанието и обучението на децата и учениците в детските градини, училищата, както и целодневната организация на учебния ден въз основа на утвърдени формули, независимо дали институциите прилагат система на делегиран бюджет.

Първостепенният разпоредител с бюджет определя и утвърждава бюджет на всяка институция в системата на предучилищното и училищното образование, в съответствие с разпределението на средствата по стандарти, допълващи стандарти и нормативи за дете или ученик, определени с акта по чл. 282, ал. 3 от Закона за предучилищното и училищно образование (ЗПУО), регионалния коефициент и средствата по чл. 282, ал. 24 от ЗПУО 

Функция „Здравеопазване” 
За функцията са разчетени средства в размер 879 929 лв., от тях за делегираните от държавата дейности 819 429 лв. 
Делегираните от държавата дейности включват:
Детски ясли и яслени групи към детски градини- заплати, други възнаграждения и плащания за персонала и задължителни осигурителни вноски от работодател и издръжка;
Детски кухни, в частта за заплати и осигурителни плащания;

Здравни кабинети в детски градини и училища;

За общински дейности по бюджета за 2024 г. са предвидени средства в размер на 55 500 лв.  Предвидено е финансиране на МБАЛ „Проф. д-р Асен Шопов” ЕООД, гр. Златоград в размер на 41 500 лв., в т.ч. 30 000 лв. средства за ремонт на двора на МБАЛ „Проф. д-р Асен Шопов” ЕООД, гр. Златоград  и 11 500 лв. под формата на субсидия.
Предвидени са средства в размер на 6 000 лв. за финансово подпомагане на процедури „Ин витро” на семейства и лица, живеещи на семейни начала с репродуктивни проблеми на територията на Община Златоград.

Функция „Социално осигуряване, подпомагане и грижи” 
Разчетените по бюджета разходи за делегирани от държавата дейности са в размер на 1 390 265 лв., в т.ч. 112 731 лв. преходни остатъци.
Като делегирани от държавата дейности се отчитат средствата за заплати, други възнаграждения на персонала, осигурителните плащания и издръжката на специализирани институции за предоставяне на социални услуги: Център за социална рехабилитация и интеграция,  Дневен център за деца и/или възрастни хора с увреждания и Център за обществена подкрепа, социалната услуга „Асистентска подкрепа“. 

От 2021 г. социалната услуга „Асистентска подкрепа” е определена да се финансира като делегирана от държавата дейност. В размера на приетия стандарт са разчетени средства за възнаграждение на асистента на база на минималната работна заплата за страната за 2024 г. и съответните задължителни осигурителни вноски от работодателя, разходи за работно облекло, разходи за надграждащи обучения и супер визия, разходи за администриране на услугата, разходи за транспорт по време на изпълнение на служебните задължения. Стандартът е разчетен един асистент да обслужва средно трима потребители при 8 часов работен ден. Средствата за предоставяне на социалната услуга „Асистентска подкрепа” са в размер на 212 864 лв., планирани в дейност 561 „Асистентска подкрепа”.
С общинско финансиране са предвидени средства за подпомагане издръжката на пенсионерските клубове и НПО – 11 000 лв.

В тази функция са разчетени и постъпилите дарения за инициативата „Споделена Коледа“ към 31.12.2023 г. в размер на 14 450 лв.
Функция „Жилищно строителство, благоустройство, комунално стопанство и опазване на околната среда” 

Дейностите включени във функцията включват дейностите в комуналната сфера, благоустрояването, улично осветление, озеленяване, почистването и опазването  на околната среда. Предвидени са бюджетни разходи общо в размер на 2 587 770 лв.
В дейност „Водоснабдяване и канализация” са планувани общо разходи в размер на 11 864 лв., в т.ч. вноски на общината към Асоциация по  ВиК –Смолян, общо в размер на 4 800 лв. 
В дейност „Осветление на улици и площади” са разчетени 182 100 лв. Текущите разходи са предназначени за поддръжка на уличното осветление, заплащане на електроенергия за дейността и други по текущата поддръжка.

В дейност „Изграждане, ремонт и поддържане на уличната мрежа” са разчетени средства за основен и текущ ремонт на уличната мрежа и поддържането й. За 2024 г. са предвидени общо средства в размер на 907 337 лв., в т.ч. за текуща издръжка 116 044 лв., от които 50 000 лв. за текущ ремонт на улична мрежа. Предвидени са капиталови разходи в размер на 791 293 лв.
В дейност „Други дейности жилищно строителство, благоустройството и регионално развитие”  са разчетени 506 486 лв., в т.ч. разходи за персонал (заплати и възнаграждения на персонала, нает по трудови правоотношения, други възнаграждения и плащания за персонала по извънтрудови правоотношения и осигурителни вноски) – 79 511 лв., текущи разходи, включващи разходите за техническата поддръжка на  паркове, гробищни паркове, площади, детски площадки и други – 103 510 лв. и капиталови разходи в размер на 323 465 лв. 
В дейност „Озеленяване” са предвидени средства в размер на 124 039 лв., в т.ч. за текуща издръжка, включваща поддръжка на зелените и цветни площи в размер на  28 500 лв., разходи за персонал 70 539 лв. 

В дейност 605 „Минерални води и бани” се планират и отчитат разходите за минерални води, свързани с проучвателни и проектни работи, поддръжка, текущ ремонт, основен ремонт, изграждане на мрежи и съоръжения. В тази дейност са планувани 18 974 лв., в т.ч. текуща издръжка на водовземно съоръжение за минерална вода в с. Ерма река – 8 860 лв. 
Разходите за дейностите по поддържане на чистотата за 2024 г. са съгласно План- сметка приета с Решение № И 20 от 28.12.2023 г. на Общински съвет Златоград, в размер на 905 744 лв., в т.ч. 691 532 лв. финансирани с такса битови отпадъци и 214 212 лв. финансирани с други общински приходи, различни от приходите от таксата за битови отпадъци.
Функция „Култура, спорт, почивни дейности и религиозно дело” 

Държавното финансиране в тази функция осигурява  субсидии за издръжка на 16 субсидирани бройки в читалищата – 267 904 лв. 
В дейност „Спорт за всички” са отразени неизразходваните целеви средства от 2023 г. – 938 лв. предоставени от ЦБ за спортни дейности на учениците и децата в училищата и детските градини.

В дейност „Спортни бази за спорт за всички” са отразени разходи за персонал за 4 щатни бройки /Спасител и огняр на плувен басейн, специалист поддръжка спортни бази и организатор спортни дейности/, в размер на 69 215 лв. За текущата издръжка на спортните бази (плувен басейн, стадион, спортни площадки) са предвидени средства в размер на 87 000 лв., в т.ч. застраховки – 1 000 лв. Капиталови разходи в размер на 82 555 лв.
Предвидени са средства за подпомагане на спортните клубове в размер на 20 000 лв.

В тази функция се разчитат и отчитат средства за дейност „Обредни домове и зали”, като за 2024 г. разходите за дейността възлизат на 73 710 лв., в т.ч. разходи за персонал назначен в гробищен парк и обредни дейности, в размер на 67 770 лв. Предвидени са средства за подпомагане на погребения на социално слаби и без близки роднини, в размер на 300 лв.
В дейност „Други дейности по културата” се плануват и отчитат средствата за  мероприятия и дейности от Културен календар на общината, в размер на 45 000 лв. 

Функция „Икономически дейности и услуги”
Предвидените средствата в проекта на Бюджет за 2024 година за дейности във функция „Икономически дейности и услуги“ са в размер на 549 078 лева.
В дейност „Служби и дейности по поддържане и изграждане на пътищата” се плануват и отчитат средствата за зимно поддържане и снегопочистване на общински пътища – 200 432 лв., в т.ч. 932 лв. преходен остатък от 2023 г. За ремонт на общински пътища за 2024 година са предвидени средства в размер на 251 000 лв. 

 В дейност „Други дейности по туризма” са планирани средства за разходи за дейности свързани с развитието на туризма, в размер на 31 000 лв., обвързани с очакваните приходи от туристически данък за 2024 г. 

В Дейност „Приюти за безстопанствени животни” са разчетени средства за овладяване популацията на безстопанствените животни във връзка със задълженията на общините по Закона за защита на животните – 6 000 лв. 
Функция „Разходи некласифицирани в други функции” 

Заложени са средства в размер на 50 861 лв. от местни приходи за разходи за лихви и такси за обслужване на кредити.

Общински дълг
Размера на общинския дълг към 01.01.2024 г. е общо в размер на 821 745 лв.
Предвидени са плащания по сключените договори за кредит общо  260 276 лв., в т.ч. главници с вземания по договори за безвъзмездна финансова помощ – 20 555 лв., главници със собствени приходи – 188 860 лв., и лихви и такси – 50 861 лв.  

Структурата, размера на разходите за обслужване на общинския дълг за 2024 г. са отразени в Приложение № 10.
СПЕЦИФИЧНИ ФИСКАЛНИ ПРАВИЛА, ПОКАЗАТЕЛИ И ЛИМИТИ ПО ЗАКОНА ЗА ПУБЛИЧНИТЕ ФИНАНСИ
Съгласно чл.94, ал.3, т.1 и 2 от Закона за публични финанси, на база на разработения план за разходите, общински съвет с решението за приемане на бюджета следва да одобри: 
· Максималния размер на новите задължения за разходи, които могат да бъдат натрупани през годината по бюджета на общината, като наличните към края на годината задължения за разходи не могат да надвишават 15 на сто от средногодишния размер на отчетените разходи за последните четири години. 

Предложението за 2024 г. е Общински съвет Златоград да одобри максимален размер на новите задължения за разходи, които могат да бъдат натрупани през 2024 г. в размер на  10 252 161 лв.
· Максималния размер на ангажименти за разходи, които могат да бъдат поети през годината, като наличните към края на годината поети ангажименти за разходи не могат да надвишават 50 на сто от средногодишния размер на отчетените разходи за последните четири години.

Предложението за 2024 г. е Общински съвет Златоград да одобри максимален размер на ангажиментите за разходи, които могат да бъдат поети през 2024 г. в размер на  17 485 800 лв.

Наличните в края на 2023 г. задължения за разходи към средногодишния размер на разходите на 2020-2023 г. е 7,8 %  при ограничение от 15 %.

Наличните в края на 2023 г. поети ангажименти за разходи към средногодишния размер на разходите на 2020-2023 г. 35 %  при ограничение от 50 %.

Просрочените задължения по бюджета на Община Златоград към 31.12.2023 г. са в размер на 743 354 лв., относителния дял на просрочените задължения към разходите за 2023 г. е 3,6 % при ограничение от 5%. 
ІІІ. ГОДИШЕН РАЗЧЕТ ЗА СРЕДСТВАТА ОТ ЕВРОПЕЙСКИЯ СЪЮЗ 

Съгласно разпоредбите на глава ХІ от Закона за публичните финанси общините разработват разчети за сметките за средства от ЕС, които се утвърждават от общинския съвет. 
Индикативният годишен разчет за сметките за средства от Европейския съюз в размер на 1 937 280 лв. е представен в Приложение № 8. 

ІV. Актуализирана бюджетна прогноза за местни дейности с показатели за 2024 г. и прогнозни показатели за периода 2025 г. - 2026 г.
Съгласно чл. 84, ал.4 от Закона за публичните финанси,  кметът на общината внася в общинския бюджет за одобрение актуализираната бюджетна прогноза ведно с окончателния проект на бюджет за 2024 г.

Актуализираната бюджетна прогноза за местни дейности за периода 2024 -2026 г е представена в Приложение № 13.
На основание на чл. 84, ал. 6 от Закона за публичните финанси, проектът на бюджет за 2024 г. е оповестен на 19.01.2024 г. на интернет страницата на Община Златоград, както и по местната кабелна телевизия. Проведено е публично обсъждане на 26.01.2024 година., изготвен е протокол от публичното обсъждане, който е приложен към настоящия доклад.

С оглед изложеното по-горе и на основание чл.84, ал.4 от Закона за публични финанси, предлагам Общински съвет - Златоград да разгледа и приеме приложения проект на Решение за приемане на бюджета за 2024 г. на община Златоград.

Приложения: 
1. Проект на решение за приемане на бюджета за 2024 г.; 

2. Приложение № 1 Приходна част на бюджета за 2024 г.;

3. Приложение № 2 Разходна част на бюджета за 2024 г. по функции,  дейности  и параграфи;

4. Приложение № 3 Рекапитулация по параграфи;

5. Приложение № 4 Справка за разпределение на преходния остатък от 2023 г. по функции и дейности в бюджета за 2024 г.;

6. Приложение № 5 Инвестиционна програма за капиталови разходи на Община Златоград за 2024 г.

7. Приложение № 6 Справка за разходите за заплати през 2024 г. в делегираните от държавата дейности, без звената които прилагат системата на делегираните бюджети и местни дейности;

8. Приложение № 7 Индикативен годишен разчет за сметките за средства от Европейския съюз;
9. Приложение № 8 Списък на Второстепенните разпоредители с бюджет;

10. Приложение № 9 Разходи за обслужване на общинския дълг през 2024 г. 

11. Приложение № 10 План-график за обслужване на просрочените задължения ;
12. Приложение № 11 Показатели по чл.45, ал.1, т.2 от Закона за публичните финанси за кметствата и населените места с кметски наместници;

13.  Приложение № 12 Актуализирана бюджетна прогноза за местни дейности за периода 2024 г.- 2026 г.

14. Протокол от публично обсъждане проведено на 26.01.2024 г.

Вносител,

МИРОСЛАВ ЯНЧЕВ

Кмет на Община Златоград
Изготвили: 
Надя Мангарудова

Директор на дирекция „ФСД, Б, ЧР и МДТ”

Аделина Юрукова

Главен експерт „БМП“

В Общинска администрация Златоград функционира  Система за  управление на качеството и информационната
                        сигурност, в съответствие с изискванията на стандартите ISO 9001:2008 и ISO 27001:2005. 

